text:
Sêso di chei che cuant che a jentrin intune Ostarie si fasin simpri puartâ il listin e dopo vêlu cjalât par vincj minûts a cjolin un spritz o un cafè? Ve chi che us contentìn! Chi sot o podês cjatâ la nestre ufiarte, simpri in vie di inzornament.
E dut al presit di un clic.
CONTIS CURTIS - Al è il nestri prodot di ponte, come che e dîs la nestre insegne. Ae nestre clientele, o cirìn di ufrî contis di ogni gjenar, sperant di vê une stagjon cun vins di cualitât. De bande nestre o stin atents a servî il vin a une temperadure juste e, dant un voli ae grafie, intune tace nete. Dutis lis contis curtis si cjatin fracant "Contis" inte liste des etichetis.
PASSETIMPS LETERARIS - In cheste sezion o cirìn di straviâsi doprant la marilenghe e la leteradure. Par cumò, il passetimp che il nestri garzon al à pensât e je la "Conte Misteriose", un toc di leteradure curte tirât fûr di une opare e di un autôr innomenâts, che ducj chei che a passin pe Ostarie a puedin cirî di induvinâ disintlu intai coments. Dopo une setemane, il nestri Garzon nus pandarà la soluzion da la conte, lassantnus ancje une piçule schede al rivuart.
LENGHE FURLANE - La sezion su la lenghe furlane e larà indevant di chê tacade inte Ostarie viere. Ducj a puedin cjoli lis pirulis par lei par furlan, ufiartis dal nestri Camarîr. E une volte finît cun chês, o vin za tal cjâf altris pirulis... Lis podês cjatâ dutis fracant su la etichete "Lenghe Furlane".
GNOVIS - Come ogni buine Ostarie, o sin un puest dulà che si pandin lis "Gnovis" dal paîs. Jessint che il nestri paîs al è fat di contis curtis e, in gjenerâl, di leteradure, se o vignìn a savê di gnovis che a interessin chescj argoments, us es contarìn.
PARTIDIS DI DISCORS
- Si sa... si va in Ostarie par bevi un tai, sigûr, ma di spes si va ancje par fâ une cjacarade cun chel che al capite sotman in chel moment. O cirarìn, doprant ancje il nestri leam cu La Patrie dal Friûl
, di stiçâ cualchi dibatit, o ancje dome cualchi cjacarade. No si sa mai che, jenfri une peraule e chê altre, la int e bevi cualchi tai di plui. Par lei e cjacarâ, al baste lâ a cirî la etichete "Partidis di Discors
".
ISPIRAZIONS - Us plasarès scrivi une conte di pueste par nô, ma no savês ben di cuâl argoment? Nuie pôre! Ogni tant o pensarìn nô a dâus la ispirazion. Us stiçarìn cuntun articul che al fronti cualchi teme peât aes festivitâts o a aniversaris di particolars events storics. Par voaltris podarès jessi une ocasion par tirâ fûr l'estri, par nô la pussibilitât di vê cualchi conte juste al moment just. Chestis propuestis di scriture a finissaran sot la etichete "Ispirazions".
OSTARIE VIERE - No si sin dismenteâts che prin o vevin la Ostarie intun altri puest. Ma siìche o sin ancjemò parons ancje di chel, nissun nus cor daûr par fânus trasmudâ. Cussì, al sucedarà che o cjolarìn cualchi conte de Viere Ostarie, che magari e je plasude une vore, e la riproponarìn di ca. No vin la pretese di tirâ di ca dutis lis contis, ma une ogni tant, nus fasarès plasê.
FORESCJ IN OSTARIE - Ogni tant o provìn a invidâ cualchi autôr preseât, che nol scrîf par furlan, a regalânus une conte, o un estrat dai siei lavôrs, par viodilu voltât in marilenghe. Inte Ostarie viere o vevin tacât cun autôrs che, in cualchi maniere, a jerin peâts ae nestre regjon. Cumò nus plasarès lâ indevant cul esperiment, cirint di cognossi e fâsi cognossi. Chescj autôrs ju vin clamâts "Forescj in Ostarie".
CEMÛT SI DISIAL? - Rubriche di peraulis, tignude cence regolaritât dal Ostîr, cjapant cualchi peraule taliane che magari no ducj a san cemût che si dîs par furlan, e magari ancje il contrari.


c: text/html

text:
Chi disot si propon il test dal comunicât dât fûr de Çampe indipendentiste basche (Ezker Abertzalea) in mert ae aprovazion dal document “Zutik Euskal Herria” (Paîs Basc in pîts) . La version integrâl dal document si pues cjatâle achì.
Ta cheste fin di setemane, la Çampe indipendentiste basche e à clamât adun lis sôs assembleis teritoriâls di Araba, Bizkaia, Gipuzkoa e Nafarroa, tirant dongje uns 600 militants indipendentiscj in rapresentance dai passe 270 comuns là che intai ultins mês la Çampe indipendentiste basche e à davuelt il so procès di discussion interne. Cun chestis assembleis teritoriâls la Çampe indipendentiste basche e à puartât insom la discussion là che e à decidût la sô strategjie politiche.
Intant di chestis assembleis i militants a àn fate une analisi de situazion politiche intal Paîs Basc (Euskal Herria) e si à esaminât il procès di discussion interne che al à puartât a decidi la planificazion politiche de Çampe indipendentiste basche pal 2010. Ae fin, lis assembleis teritoriâls a àn fate buine la risoluzion “Zutik Euskal Herria” (Paîs Basc in pîts) che e met adun lis conclusions dal dibatit e la scomesse politiche de Çampe indipendentiste basche. Chi disot a son presentâts i ponts plui impuartants di cheste risoluzion:
1. La fase politiche che Euskal Herria e je daûr a vivi e je chê dal cambiament politic che al à di jessi fat par mieç dal procès democratic. Une volte creadis lis condizions pal cambiament e sarà la ore di metilu in vore. Duncje, l’obietîf di cheste fase politiche al è permeti chest cambiament politic cul rivâ a di une suaze democratiche che e ufrissi lis fondis par che intal nestri paîs ducj i progjets politics a puedin jessi difindûts e metûts in vore. Di maniere di rivâ cussì a di une pâs salde e continuative par Euskal Herria. Acetâ cheste scomesse di cambiament e à domandât e e domande che ancje nô o vedin di cambiâ.
2. La Çampe indipendentiste basche si cjate denant la oportunitât di un cambiament politic vêr, la oportunitât di superâ il cicli atuâl e di vierzint un altri che al sedi pardabon democratic. Cumò, duncje, la sfide e je chê di passâ cheste puarte vierte a fuarce di agns e agns di lote e di lavôr e meti in at il cambiament politic. A son condizions politichis e sociâls suficientis par fâlu.
3. O confermìn il nestri impegn pal ûs di percors e di mieçs che a sedin dome politics e democratics. A son chescj i mieçs che a permetin la mobilitazion popolâr che e covente e la unitât di azion des fuarcis democratichis e progressistis dal paîs che a son la garanzie, il motôr e la jeve par vierzi e par puartâ indenant il procès democratic. Procès democratic che al à di davuelzisi in assence totâl di violence e cence interferencis, poiantsi sul dialic e su la negoziazion tra lis fuarcis politichis daûr dai principis dal senatôr Mitchell.
4. Une union largje di fuarcis che a doprin dome la lote di masse, istituzionâl e ideologjiche e je la fonde par puartâ il Stât sul teren dal confront libar e democratic di ideis e progjets politics, e podê cussì rivâ a di une situazion dulà che i citadins bascs in maniere libare, pacifiche e democratiche a cjapin lis decisions che a vuelin sul lôr avignî.
Par chest, alore, o invidìn la societât basche e lis fuarcis progressistis, democratichis e popolârs dal paîs, tal rispiet de storie, de personalitât e des carateristichis di ognidun, a dâsi dongje par rindi chest procès ireversibil. O indrecìn ancje un apel ae comunitât internazionâl par che e poi chest procès.
O sin convints che su chest troi e par mieç dal lavôr in comun e la mobilitazion popolâr, i prossims mês nus permetaran di fâ altris pas indenant e di meti in vore gnovis situazions che a rindin chest procès ireversibil.
EZKER ABERTZALEA,
ai 15 di Fevrâr dal 2010

robotstxt: allowed

filter: keep


text:
Si clamave Domenie issint nassude tal dì dal Signôr, ma ducj le clamavin Nie, par sei tant scarmuline e scjarsute. E jere risolude e di caratar e no veve pôre nancje dal diaul. In cambii Luzie sô zimule e jere grande e gruesse, insigure e temerose, simpri volint platâsi daur di... Nie.
E abitavin intune misare stanziute mobiliade cuntun stramaç e un scjaldin, il cjiadôr lu vevin tal ronc, un gabiot cuntune buse, e une puarte che i mancjave une bertuele e il sbrissul nol funzionave. Tal Invier, il frêt e l’aiar al businave pes fressuris, jessint daspò pe puarte malsestade di chê chebe. Al condomini lu clamavin enfatichementri “Il ricovar”.
Il vistiari di cheste femenute al jere spartan, si meteve une cuvierte a mo di cotule che le taponave de vite in jù, le sierave cuntun pontepet, e de vite in sù e veve une gjachete di om, ancje di cualchi taie plui grande .
Se cualchidun le saludave, dispedide e murmuiave - Mile, e non piu mile, in chê buse... o vin di finîle -. Ermetisim sibilin, someant un oracul: seont Nie, la umanitât no sarès lade oltri il XX secul.
Gno fradi za fantat, mi veve passât i siei “clients” de “Vite Catoliche”, tra di lôr ancje Nie e Luzie, cussì o jentrâi in chê stanzie, fasint dôs rampis di scjalis e doi luncs coridôrs, dulà che i paviments e i trâfs a scriculavin.
O constatai che oltri ae miserie a esistevin ancje i misars, ma pûr pûr a rivavin a meti di bande, chês cuatri palanchis par comprâsi il setemanâl.
Durant la zornade tu le viodevis a Nie zirâ sù e jù pal paîs, no le fermave ni cjalt ni frêt, no jere buteghe che no cognossès, ni curtîl che no visitàs. Tes betulis e jentrave cuant che tornave a cjase, Mi ricuardi che le viodevi te ostarie de Sperance, domandant se i davin mieze taçute di vin, che le varès paiade cuntune cjantadute, za le cognossevin che podevin fâle contente cun tant pôc, dopo vele bevuçade e intonave cuntun fîl di vôs piçule e sclagne come la sô persone:
“A no ‘nd è mai stade ploie, che il bon timp nol sei tornât”.
Dit in altris peraulis: Simpri che al à plot, al è tornât il soreli.
---
Autôr: Galliano R. De Agostini
La traduzion in spagnûl si po leile achì: Domenie
-----


text:
France: une leç pes lenghis minoritariis, ma cence modificâ la Costituzion
Se fevelâ de pluralitât linguistiche dal stât francês nol è plui un tabù, al reste inmò dificil passâ des peraulis ai fats. A dimostrâlu al è il dibatiment sul ricognossiment des lenghis regjonâls che si è tignût ai 7 di Mai inte Assemblee francese e la setemane daspò intal Senât dal paîs transalpin. Intant de discussion tancj parlamentârs no jerin in Aule, ma la grande part di chei che a son intervignûts, sei di çampe che di drete, a àn cjapât posizion a pro dal ricognossiment uficiâl des lenghis minoritariis feveladis intal stât francês. Pe prime volte un deputât catalan al à ancje doprât in Aule la sô lenghe proprie, prime che il president de Assemblee lu blocàs invidantlu a fevelâ par francês. Prime dal dibatiment, une trentine di deputâts de UMP a àn ancje fat indenant un document là che si rivendiche la pluralitât linguistiche dal stât, parcè che – a àn scrit tal test – “unitât no significhe uniformitât”. Dut câs, se cheste discussion al somee che e vedi fat colâ un tabù, la rispueste dal Guvier francês e à disfredât ogni entusiasim. Cun di fat, la ministre pe culture, Christine Albanel, e à dite a clâr che il Guvier nol ratificarà la Cjarte europeane pes lenghis regjonâls o minoritariis e no si movarà par modificâ la Costituzion là che e dîs che la lenghe uficiâl dal stât e je chê francese. La rapresentante dal Guvier, dut câs, e à ancje fevelât de pussibilitât di une leç che e previodi formis di tutele pes lenghis minoritariis. Il proviodiment al varès di garantî misuris di tutele, massime inte scuele, ma – e à sclarît la Albanel – intes istituzions publichis si podarà doprâ dome il francês. Il dibatiment in Parlament al à jevât un grant interès framieç dai mieçs di comunicazion des minorancis, ma nol è stât calcolât dai grancj orghins di informazion francês, gjavade la meretorie ecezion di “France Soir”.
Font: Ouiaubreton, 07-15/05/08; Mon Divers, 07 e 15/05/08; Vilaweb, 07/05/08; Journal du Pays Basque, 07/05/08; Nationalia, 08/05/08; Eurolang, 09/05/08; France Soir, 09/05/08


text:
Irlande: al à sierât l’unic cuotidian par gaelic
Daspò di 25 agns di esistence al à sierât Lá Nua (Dì gnûf), l’unic cuotidian par gaelic irlandês. La ultime jessude dal gjornâl, che e veve la peraule “bás” (ven a dî muart) in vierzidure, si le à vude ai 19 di Dicembar. Daûr de fin dal cuotidian e je la decision dal Foras na Gaeilge, la agjenzie pe lenghe irlandese, di gjavâi i finanziaments a Lá Nua. La direzion de agjenzie pe lenghe irlandese e à dite che in dì di vuê un cuotidian par gaelic nol à marcjât, ma e à fat savê che e pense di meti 400 mil euros par un setemanâl e par un servizi informatîf digjitâl. Il gjornâl, che al stampave 4 mil copiis par dì, al veve la sô sede a Belfast e al deve di vore a vot personis. Gerry Adams, il president dal Sinn Féin (il partît republican irlandês), al à pandût il so marum pe gnove e al à declarât che il so partît al è daûr a viodi de pussibilitât di meti in pîts un altri cuotidian par gaelic, sei su cjarte che in linie.


text:
Miârs di personis impegnadis par une corse durade 11 zornadis dilunc di 2.504 chilometris. A son i numars de diesime seste edizion de Korrika: la corse che e scjavace il Paîs Basc par tirâ sù fonts e par sensibilizâ citadins e istituzions a pro dal euskara, la lenghe basche. La manifestazion, chest an, e je partide ai 26 di Març a Tutera /Tudela par sierâsi po, ai 5 di Avrîl, a Gasteiz / Vitoria. AEK, la organizazion che e inmanee la Korrika, e à pandût la sô sodisfazion pe edizion di chest an, judicade la plui partecipade di dutis. Piçulis corsis di solidarietât si son davueltis ancje fûr dal Paîs Basc, de Cine ae Argjentine, di New York a Barcelone. A ruvinâ la fieste no àn rivât ni la decision dal guvier de Navare, in man ae diestre spagnoliste dal UPN, di gjavâi il so contribût ae manifestazion, e nancje i atacs dai grups de estreme diestre spagnole che a àn acusât la Korrika di “istigazion al terorisim”. La uniche istigazion che o fasìn – e à rispuindût la responsabile de manifestazion Edurne Brouard – e je chê pe lenghe basche.
Font: Gara, 08/04/09


text:
Paîs Basc: la lenghe e cres tal Sud, e cale intal Nord
Il guvier de Comunitât Autonome Basche al à presentât i risultâts de cuarte inchieste sociolinguistiche che e à interessât ducj i teritoris che a formin il Paîs Basc. Intes trê provinciis de CAB, ven a dî Gipuzkoa, Bizkaia e Araba, il numar des personis cun plui di 16 agns che a fevelin par basc a son il 30,1% dal totâl, ven a dî il 6% in plui rispiet ae prime inchieste che e jere stade fate 15 agns indaûr. La situazion intes trê provinciis, dut câs, no je vualive. Cun di fat in Gipuzkoa a fevelâ par euskara al è il 49,1% des personis cun plui di 16 agns, in Bizkaia il 23%, e in Araba dome il 14,2%. Si à ancje di dî che ta chescj ultins doi teritoris lis personis che a capissin il basc, ma no son in stât di fevelâlu ben a son sul 20%. Ancje in Navare la situazion e je lade in miôr intai ultins 15 agns, ancje se in maniere mancul significative che inte CAB. Tal 1991 lis personis che a savevin fevelâ par euskara a jerin il 9,6%, invezit cumò a son l’11,1%, cu la zonte di un 7,6% che lu capìs, ma nol è bon di paronâlu. La situazion e je une vore divierse, invezit, in Iparralde, ven a dî te part dal Paîs Basc che e je sot aministrazion francese. Achì, di fat, dome il 22,4% des personis cun plui di 16 agns al fevele par basc, cuant che 15 agns indaûr al jere il 33%. La situazion e je dificile massime te regjon atlantiche dal Lapurdi, invezit tes provinciis pirenaichis de Basse Navare e de Zuberoa la lenghe e je fevelade inmò dal 55,5% de popolazion. I dâts a son il spieli dai trê diviers modei educatîfs e di promozion linguistiche in vore te CAB, te Navare e in Iparralde: il prin al funzione avonde ben, il secont cussì cussì, il tierç par nuie.
Font: Món Divers, 18/06/08


text:
Sardegne: fat bon de Zonte regjonâl il plan trienâl pe lenghe sarde
La Zonte regjonâl de Sardegne e à fat bon il Plan 2008 – 2010 pe lenghe sarde che al à chê di indreçâ e di coordenâ la politiche linguistiche che si metarà in vore su la isule intai prossims trê agns. Il plan al previôt di infuartî la presince dal sart inte scuele sei cul sburtâ l'insegnament e l'ûs veicolâr de lenghe dilunc vie di dut il percors scolastic, sei cul incressi lis pussibilitâts pe formazion dai insegnants ancje par mieç di cors universitaris di pueste e cun borsis di studi. L'esecutîf regjonâl al ponte po a infuartî la presince de lenghe inte aministrazion publiche, ancje cul garantî un standard linguistic. Sul front dai mieçs di comunicazion, il progjet plui ambiziôs al è, invezit, chel di meti sù une television digjitâl web di plante fûr par sart. Il Plan al è pensât ancje tant che moment di transizion in spiete di fâ buine une gnove leç regjonâl su la lenghe sarde che e puedi rispuindi aes domandis che a rivin dal teritori e ae suaze legjislative statâl e internazionâl (la leç regjonâl cumò in vore, di fat, e rimonte a prime de leç statâl 482/99). Pe aministrazion regjonâl la lenghe e ven tignude di risultive impuartante par infuartî la autocussience dai sarts, tant che element di coesion sociâl e di svilup ancje economic de societât sarde.
Font: Regione Sardegna, 29/07/08; Nationalia, 31/07/08; Món Divers, 31/07/08


text:
Il manx al
è la plui piçule lenghe de famee goideliche, o sei chê che e cjape
dentri il gaelic irlandês e chel scozês, e a fevelâle a son
cualchi centenâr di personis inte isule di Man. L’interès par
cheste lenghe però al va une vore plui innà de isule e si cjatin
personis che a vuelin studiâle intai Stâts Unîts, in Canadà, in
Australie e in altris paîs. La maniere miôr par imparâ e je chê
di podê esercitâsi a fâ conversazion, ma viodûts i numars e lis
distancis al è dificil inmaneâ des classis ancje par chescj
students. Par vignîur incuintri, dut câs, i funzionaris linguistics
de isule di Man a son daûr a imbastî un scheme educatîf a distance
là che insegnants e students a podaran esercitâ lis lôr
competencis linguistichis par mieç de rêt skype.
Font:
BBC, 30/08/12


text:
A undis mês de sô disparizion al è stât cjatât cence vite il militant basc Jon Anza. Par dut chest timp il so cuarp al sarès restât inte cjamare mortuarie dal ospedâl di Tolose, intal stât francês. La version uficiâl e riferìs che l’om al sarès stât cjatât cence sintiments intun parc de citât ocitane e che, menât in ospedâl, al sarès muart tredis zornadis plui tart pes consecuencis di un infart e cence tornâ mai a cjapâ cussience. Anza nol sarès stât ricognossût par vie che nol veve documents. Dut câs, la version uficiâl e presente cetantis busis e diviers elements pôc clârs o contraditoris, al pont che il stes magjistrât francês che al coordenave la inchieste su la sô disparizion al à declarât che a son ancjemò tantis lis domandis che a restin inmò cence rispueste. Prin di dut, al reste di capî dulà che Jon Anza al sarès stât par undis dîs, ven a dî di cuant che al à cjapât il tren che lu à menât a Tolose par un incuintri cun membris di ETA, là che nol è mai rivât, a cuant che lu àn cjatât cence sintiments pôc lontan de stazion tolosane. Cun di plui, tal so câs, nol sarès stât metût in at nissun dai procediments normâi in vore pai muarts no identificâts e la circolâr de polizie francese mandade in ducj i ospedâi pe sô ricercje no varès vût risultâts. A rindi la situazion ancjemò plui suspiete e je ancje la decision de magjistrature francese di davuelzi la autopsie cence la presince di un miedi di fiducie de famee e di no mostrâ ai parincj i vistîts e i efiets personâi dal om. Pe famee e pal moviment de çampe indipendentiste basche, duncje, a cjapin ancjemò plui fuarce i suspiets che Jon Anza al sedi stât rapît e torturât a muart des fuarcis di polizie spagnolis. L’episodi, di fat, al riclame daurman ae memorie fats similârs di vuere sporcje metûts in at di scuadrons paramilitârs o di reparts speciâi de polizie spagnole. Par sclarî la vicende, ducj i partîts nazionaliscj bascs a àn domandât une inchieste indipendente, fintremai i socialiscj e i popolârs bascs, cundut che a contestin la ipotesi che si trati di un episodi di vuere sporcje, a domandin che a sedin sclarîts ducj i ponts scûrs di cheste vicende.
Font: Gara, 12-14/03/10; El País, 14/03/10


text:
A jerin passe 2 mil lis personis che sabide ai 19 di Setembar si son dadis dongje a Donibane Lohizune / Saint Jean de Luz par denunciâ la disparizion dal militant abertzale Jon Anza e par domandâ la veretât su cheste vicende. La manifestazion, inmaneade des organizazions de çampe indipendentiste basche, si è davuelte framieç di une massive presince des fuarcis di polizie. Cun di plui, i passaçs di confin jenfri il stât francês e chel spagnûl a son stâts in pratiche blocâts par oris par impedî aes personis che a rivavin dal Paîs Basc meridionâl (Hegoalde) di partecipâ ae manifestazion. I organizadôrs de iniziative a àn denunciât a clâr lis responsabilitâts des autoritâts francesis e spagnolis inta cheste vicende. Al è di no crodi – a àn dite – che dopo di cinc mês de sô disparizion no si vedi nissune notizie. Chest cidin des istituzions – a àn zontât – al puce di complicitât e al da plui fuarce ae ipotesi di un secuestri di stamp politic. Cun di fat, l’episodi al riclame daurman ae memorie fats similârs di vuere sporcje metûts in at dai GAL, di altris scuadrons paramilitârs o fintremai des fuarcis di polizie.
Par chel che al rivuarde, invezit, la campagne cuintri des fotografiis dai presonîrs politics inviade dal socialist Rodolfo Ares, ministri pal interni de Comunitât Autonome Basche, si à di segnalâ un intervent istituzionâl significatîf che al rive de provincie de Gipuzkoa. Cun di fat, il consei provinciâl di chest teritori al à fat bon un document che al condane la politiche dal ministri Ares par vie che no varès nissune fonde legâl e e larès a violâ la libertât di espression. Il test al è stât votât di ducj i partîts (Alternatiba, Aralar, EB, Hamaikabat, PNV), fûr che socialiscj (PSE) e popolârs (PP). Dut câs, ancjemò plui pesante pe linie di Ares, e je la sentence dal tribunâl superiôr di justizie dal Paîs Basc che e ricognòs il dirit a esponi lis fotos dai presonîrs intant di manifestazions publichis.
Font: Gara, 20, 23 e 25/09/09


text:
Al è un cambiament storic chel jessût des elezions politichis dai 2 di Jugn in Groenlande. Il partît socialdemocratic Siumut, che al à guviernave la isule artiche dal 1979 (an di conession de autonomie), al à patît une sconfite une vore pesante par man de liste de çampe indipendentiste Inuit Ataqatigiit (Comunitât Inuit). Propit i indipendentiscj, che a àn vût il 43,7% des preferencis e dopleât i lôr vôts, a saran cumò clamâts a formâ il gnûf guvier groenlandês. Intal Landsting, il Parlament autonomic, Inuit Ataqatigiit al varà une rapresentance di 31 deputâts; i socialdemocratic dal Siumut a ‘nt varan 9 (26,5% dai vôts, il cuatri par cent in mancul dal 2005); i conservadôrs dal Partît Democratic 4 (12,7% des preferencis, cuasi il dîs par cent in mancul rispiet aes ultimis elezions); i liberâi dal Atassut 3 (10,9% dai vôts, sù par jù la metât dal 2005); e i centriscj dal Kattusseqatigiit Partiat 1 (3,8% des preferencis). La çampe indipendentiste – vuidade di Kuupik Kleist – e sarà cumò clamade a gjestî lis 33 gnovis competencis otignudis cul referendum dal Novembar dal an passât e, tra chestis, il control des risorsis naturâls de isule (tant che petroli, gas, e aur) che cul ritirâsi dai glaçârs a saran plui facilis di sfrutâ. Si trate, duncje, di un altri pas indenant in direzion de plene indipendence de Groenlande de Danimarcje.
Font: Politiken.dk, 03/06/09; Gara, 04/06/09


text:
Il ministri dal interni spagnûl, Alfredo Pérez Rubalcaba, al à presentât lis liniis di fonde de propueste di riforme de leç eletorâl che e varès di rivâ al esam dal Parlament in Mai. Il progjet di riforme al à l’obietîf declarât di strenzi inmò di plui i spazis di partecipazion eletorâl de çampe indipendentiste basche, che intai ultins agns e à viodût dutis lis sôs espressions politichis metudis fûr leç. Cun di fat, in plui di proibî la presentazion di candidaturis che a puedin jessi in cualchi maniere leadis aes formazions politichis za fûr leç o ancje dome ae lôr ativitât politiche, si vûl slargjâ lis pussibilitâts par impugnâ lis candidaturis eletorâls e di meti fûr leç lis listis ancje intal mieç di une campagne eletorâl. Se po la ilegalizazion di une formazion politiche e ves di rivâ dopo des elezions, daûr de propueste di riforme volude dal guvier socialist spagnûl, i elets di cheste liste, se a vuelin restâ in carghe, a varan di fâ une ritratazion publiche des ideis che a àn puartât ae condane de lôr liste e condanâ in maniere esplicite ETA. La çampe indipendentiste basche che zaromai di timp e à inviât un percors pe risoluzion politiche dal conflit e pe fin di ogni forme di violence, sei de bande di ETA che dai stâts spagnûl e francês, e à presentât cheste propueste come une dimostrazion di debolece de bande dal guvier di Madrid e di pôre di confront democratic cu la stesse ezkerra abertzale. Critichis duris ae propueste presentade di Rubalcaba a son rivadis di dutis lis formazions politichis baschis, ancje chês plui moderadis: dal Partît Nazionalist Basc (PNV) si à dite che no si pues, par resons ideologjichis, impedî la esistence di un moviment politic e che e je une barbaritât juridiche dî che la çampe indipendentiste basche e je chel istès di ETA; Eusko Alkartasuna e à fevelât di une riforme che e ponte a imponi la volontât dal nazionalisim spagnûl su chê de maiorance sociâl e politiche dal popul basc; Aralar e Ezker Batua a àn dite che no si pues spietâsi nuie di bon di cheste corse tra socialiscj e popolârs spagnûi par mostrâ di jessi plui dûrs; Alternatiba e à fevelât di aberazion democratiche. Cheste gnove propueste, par altri, e va a cressi inmò plui la tension che si à svilupade intal Paîs Basc daspò de muart di un poliziot francês intant di un scuintri a fûc cun membris di ETA e de aparizion dal cuarp cence vite dal militant basc Jon Anza, là che tancj a pensin che si trati di un episodi di “vuere sporcje”.
Font: Gara, 26/03/10


text:
Rom: in miârs ae manifestazion cuintri de discriminazion in Italie
A jerin cualchi miâr lis personis che ai 8 di Jugn a àn sfilât a Rome par protestâ cuintri des violencis e de discriminazion in vore in Italie cuintri dai rom e dai sinti. Un dai problemis principâi al è chel de disinformazion, al à dite Santino Spinelli, president de associazion Them Romanó e un dai organizadôrs de iniziative. A manifestâ a jerin tancj rom e sinti, pe grande part citadins talians, ma ancje rapresentants di associazions no governativis. In dì di vuê e je une violence mediatiche e sociâl cuintri dai rom che si scugne fermâ prime che la situazion e ledi inmò in piês, si à dite intant de manifestazion. Il riferiment al è ai atacs cuintri dai cjamps e di personis di etnie rom capitâts in Italie, massime tai ultins mês, che dispès no àn nancje cjatât la condane de classe politiche taliane, fale pocjis ecezions. Une situazion che e je po compagnade di azions tant che lis schedaturis di rom e sinti in diviersis localitâts talianis tant che Milan e Turin, e il decret fat bon dal guvier talian ai 21 di Mai che al fisse il stât di emergjence pai sîts campans, lombarts e laziâi là che a son a stâ fameis rom o sinti. Ats che i manifestants a àn definît di stamp razist. Dut câs, lis protestis par ce che al è daûr a sucedi in Italie a rivin ancje dal forest. Riclams aes autoritâts talianis a son za rivâts de Union Europeane, de OSCE e di altris istituzions internazionâls. Cun di plui, ai 3 di Jugn, organizazions pai dirits umans e associazions rom a àn organizât manifestazions di proteste denant des ambassadis talianis di Bucarest e di Madrid. “Daspò plui di 65 agns dal gjenocidi dai rom dilunc vie de seconde vuere mondiâl – a disin lis realtâts che a àn inmaneât il presidi in Romanie – o protestìn pai atacs cuintri dai rom in Italie e pe mancjance di reazions des autoritâts talianis e di chês rumenis par condanâ lis azions di stamp fassist e lis violencis cuintri dai rom”.
Font: Sucar Drom, 08-13/06/08; La Repubblica, 08/06/08; Divers.ro, 09/06/08


text:
Paîs Basc: fin de tregue di ETA
Ai 5 di Jugn, la organizazion armade basche ETA e à dât fûr un comunicât là che e comunicave la fin de tregue che e veve proclamât intal Març dal 2006. Une tregue che e varès vût di coventâ par imbastî un procès di risoluzion pacifiche dal conflit che di cuasi cincuante agns al met cuintri une part significative de societât basche e i stâts spagnûl e francês. Magari cussì no, chest procès di pâs nol à rivât a partî. Za intal Astât dal an passât ETA e veve manifestât il so marum par vie che dal guvier spagnûl no jerin rivâts ats concrets che a dimostrassin la sô intenzion di inviâ pardabon un procès di pâs. Dal moment che nancje chestis declarazions a vevin rivât a movi nuie, in Dicembar, ETA e veve colpît cuntun atentât l’aeropuart Barajas di Madrid. Une azion pensade come avertiment, ma che e veve puartât ae muart di doi citadins ecuadorians che no si vevin visâts dai avîs de polizie di bandonâ la zone. Dut câs, contrari di ce che e pensave ETA, nancje chê azion e veve rivât a cambiâ il compuartament dal guvier, ma dome a incressi lis misuris di repression.
Il comunicât di ETA
A cinc mês dal atentât di Barajas, ETA e à decidût di meti fin ae tregue che jê stesse e veve proclamât e lu à fat cun chest comunicât.
ETA, organizazion socialiste rivoluzionarie basche di liberazion nazionâl, e vûl che i citadins bascs a cognossin il messaç seguitîf.
E je la ore di sclarî lis robis. Euskal Herria e vûl superâ la division istituzionâl e lâ indenant te costruzion di un stât indipendent. Cun miârs di vôs a pro dal cambiament politic e sociâl, cun miârs di vôs a pro dal avignî di chest popul. Ancje ETA e cjape posizion pal procès di liberazion di chest popul. Il finâl di chest procès al sarà dal sigûr un stât indipendent che al varà non Euskal Herria, dut câs, par rivâ a di un tant, al coventarà un spazi unitari che al cjapi dentri la Navare, Alava, Bizkaia e Gipuzkoa, e un altri che al meti adun Lapurdi, la Alte Navare e Zuberoa. Ta cheste maniere, cui siet teritoris adun, o fasarìn sù l’avignî dal nestri popul.
Ven a dî che par fâ sù l’avignî dal nestri popul lis siet provinciis a àn di jessi unidis. Lis soluzions a miezis, no nus menin di nissune bande. L’avignî al sta intes nestris mans e lu otignarìn.
A son coladis lis mascaris. La ande di Zapatero si à palesade intal fassisim che al lasse cence dirits partîts e personis. Ma nol è bessôl. Ancje ai dirigjents dal Partît Nazionalist Basc, cu la ofese simpri sui lavris e mai avonde passûts di bêçs, ur à colade la mascare. Par disgracie, la libertât dai popui e je usade a vê par nemì il tradiment. Ogni volte che a vevin di cjapâ decisions saldis par fâ sù l’avignî a pro di Euskal Herria a àn contât balis. Cumò, par rispueste, i citadins no i àn dât cjarte blancje par lâ dilunc a incressi il patiment di chest popul sot de protezion dal spagnolisim. A àn dome rivât a clamâ dongje i responsabii de repression cuintri dai dirits nazionâi, ma no chei bascs che a vuelin vivi in democrazie e libertât.
I citadins a patissin la mancjance di democrazie. Impen di sparî, i atacs cuintri di Euskal Herria a cressin e a son plui dûrs. La justizie spagnole e à metût fûr di chestis ultimis elezions antidemocratichis miârs di personis e la çampe indipendentiste, la part plui ative di chest procès. Euskal Herria in dì di vuê e vîf intun stât di ecezion. Lis ultimis elezions che si àn vudis no àn nissune legjitimitât. Il Guvier spagnûl al à rispuindût ae fin continuade des azions armadis ufiert di ETA cun impresonaments, cu la torture e cun ogni sorte di persecuzion. No son lis condizions democratichis minimis par lâ indenant cuntun procès di negoziazion.
O vin denant lis clâfs par garantî il vuê e il doman di Euskal Herria: ven a dî autodeterminazion e teritorialitât e lis semencis che miârs e miârs di citadins a àn semenât i puartaran al nestri popul une racuelte bondante.
Par intant, o sotscrivìn la nestre decision di difindi cu lis armis il popul che al ven atacât cu lis armis.
O clamìn ducj i citadins a fâi cuintri a cheste democrazie false e fraide e a impegnâsi in maniere salde te costruzion di un stât libar clamât Euskal Herria. Ognidun intal so cjamp e daûr des sôs pussibilitâts. In maniere gjenerose e unide.
In fin, ETA e vûl visâ che e interomp il fermait il fûc continuatîf e che e à decidût di tornâ a començâ lis azions in difese di Euskal Herria su ducj i fronts a tacâ dal principi dai 6 di Jugn dal 2007.
La rispueste dal guvier spagnûl
Daspò de publicazion di chest comunicât sui gjornâi bascs, il prin ministri spagnûl, José Luis Rodríguez Zapatero, intune video conference al à indreçât ai citadins dal stât spagnûl chest discors:
ETA e à metût fin al fermait il fûc continuât che e veve proclamât intal Març dal 2006. Dut câs, intai fats, al è za di un pôc che lu veve rot cul atentât fat intal aeropuart di Barajas intal Dicembar stât là che a vevin pierdût la vite doi citadins ecuadorians. Vuê ETA e à cjapât la stesse decision che e veve bielzà cjapât in altris ocasions in passât e, vuê come in chê volte, ETA e torne a falâ. La rispueste a chest gnûf erôr e sarà chê che simpri a àn dât i guviers spagnûi, lis fuarcis democratichis e dute la societât. Une rispueste che si poie su la difese comune dai valôrs e des istituzions democratichis, su la metude in vore rigorose dal stât di dirit, su la eficience des fuarcis e dai cuarps di sigurece dal stât e su la cooperazion internazionâl.
O sin un paîs fuart, la societât spagnole e à za mostrât intune dade une vore lungje che il so dolôr nol flapìs la sô fuarce, che il patiment nol pidimente la sô determinazion. Cumò e tornarà a mostrâlu, cence cedi a nissune des menacis e des sfidis che si vûl butâi intor. La decision di ETA e va in maniere radicâl inte direzion contrarie ae strade che la societât basche e chê spagnole a vuelin, ven a dî la strade de pâs. Une strade che e à dome un finâl, la fin de lote armade, une strade che si pues cjapâ e puartâ indenant dome cu la rinuncie totâl ae violence.
O vuei indreçâmi a ducj i citadins bascs. O ai puartât indenant ducj i sfuarçs pussibii par rivâ ae pâs e a vierzi une suaze di convivence par ducj là che si puedin difindi democratichementri dutis lis opzions e superâ ducj i scuintris. O sai che la maiorance dai citadins bascs e cognòs la autenticitât dal sfuarç che il guvier al à puartât indenant e i ten a marcâ che la mê sperance plui grande si poie su la volontât profonde de maiorance de societât basche e de societât spagnole di vivi in pâs e in libertât.
L’avignî dai bascs al dipent e al dipendarà propit di lôr inte suaze de leç e de democrazie, nol dipendarà mai de violence teroriste. Vuê o vuei sigurâ che il guvier cu la fuarce de leç e dal stât di dirit al met e al metarà in vore ducj i imprescj par difindi la convivence, la libertât e la sigurece dai citadins.
I dîs grazie pal lôr impegn a chei grups politics che ta chest periodi a àn dât une poie cence condizions al guvier. Un grazie particolâr o vuei disi massime a ducj chei citadins che mi àn fat rivâ la lôr poie e la lôr fiducie. O ai la sperance che denant dal comunicât di ETA la poie dai grups politics e sedi unanime. Mi sfuarçarai par otignîle parcè che al è ce che e domande la maiorance dai spagnûi e al è ce che e i covente ae maiorance dal nestri popul.
La fuarce de democrazie e de peraule e vinçarà simpri sul deliri totalitari. O soi sigûr che cheste considerazion e cjaparà ancje chei che vuê a tornin a menaçânus ducj. Lâ dilunc cu la violence al causarà dome dolôr, un dolôr che al durarà par dut il timp che i coventarà ae leç, ae democrazie e ae libertât par vinci la violence, ma o soi convint che plui prest che tart la societât spagnole e concuistarà in maniere definitive la pâs. Mi impegnarai par che si rivi a di un tant il prime pussibil.
Un pocjis des declarazions che a son dentri di chest discors, dut câs, a lassin scaturît un osservatôr imparziâl. Cun di fat, cuant che Zapatero al dîs di vê “puartât indenant ducj i sfuarçs pussibii par rivâ ae pâs” e ven daurman iniment une declarazion fate cualchi mês indaûr – inte suaze di un bote e rispueste tra socialiscj e popolârs – là che l’esponent socialist, riferintsi ai contats cun ETA, si veve svantât di vê fat une vore di mancul di chel che a vevin fat i popolârs intant de tregue precedente. Par chel che al rivuarde l’impegn che Zapatero al varès metût par “vierzi une suaze di convivence par ducj là che si puedin difindi democratichementri dutis lis opzions” al è just di ricuardâ che la repression cuintri dai moviments e dai rapresentants de çampe indipendentiste basche e je fintremai aumentade sot dal so guvier.
La rispueste dal guvier de CAB e di chei altris sogjets politics
Lassìn di bande il Guvier di Madrid, par viodi cuale che e je stade la prime reazion dal guvier de Comunitât Autonome Basche che al è tes mans di une coalizion vuidade dal PNV, il Partît Nazionalist Basc. Il prin comunicât uficiâl al è stât let de puartevôs dal guvier, Miren Azkarate:
Vuê di buinore ETA e à comunicât che e romp la tregue e che si torne al passât. Un passât di violence, ricat, terôr e menace.
Si pues dome considerâ un scherç macabri che ETA e comunichi cumò che e suspint il fermait il fûc, cuant che, intal Dicembar stât, e a son za passâts cinc mês, e metè une bombe di gruesse potence a Madrid che e causà la muart di Diego Armando Estasio e di Carlos Alonso Palate.
Tal non di ce e in non di cui operie ETA?
In non dal popul basc dal sigûr no. Parcè che chest popul al à la sô storie, lis sôs lidrîs, la sô culture e i siei dirits. O vin frontât vueris e ditaturis come chê di Franco e nô, bascs e baschis, o vin savût difindi i nestris dirits democratichementri.
No lu fâs nancje tal non dal dirit di decidi che e à la societât basche. Il dirit di decidi come che o volìn che al sedi il nestri avignî, si lu difint in maniere democratiche tes istituzions e te societât.
Chest guvier lu à fat e o larìn indenant a difindi il dirit che o vin di decidi in maniere pacifiche e democratiche come che o volìn che al sedi il nestri avignî.
In fin, il comunicât di ETA al è la rispueste che i ven dade ae çampe indipendentiste che, daspò dal atentât di Madrid, i domandave di inviâ une tregue continuade e cence condizions.
Cussì ETA e dimostre trop che i interesse ce che e pense la societât basche. No dome no i impuarte di chel che e pense la maiorance dai citadins; cumò no i impuarte nancje chel che e pense e che e puarte indenant la çampe indipendentiste basche, che e reste une altre volte politichementri umiliade.
No son mai stâts cussì isolâts e la indignazion e la rabie che il lôr comunicât al jeve in ducj i citadins e lis citadinis al pues vê dome une soluzion: la fin totâl de violence e la disparizion definitive di ETA.
Dut câs, dongje de condane pe decision comunicade di ETA, sei i rapresentants dal PNV, sei chei di Eusko Alkartasuna, altri moviment de aree nazionaliste basche, a àn declarât che si à di lâ indenant cu la taule di negoziazion tra dutis lis fuarcis politichis, ancje cun Batasuna, la formazion di riferiment de çampe indipendentiste basche metude fûr leç a cjaval tra il 2002 e il 2003 cuntune leç votade a Madrid cui vôts dai popolârs e dai socialiscj.
Cui che, invezit, di simpri al à puartât indenant une campagne feroce cuintri de çampe indipendentiste basche al è il PP, formazion de diestre post franchiste, che su la bataie cuintri dal indipendentisim basc, armât o pacific che al sedi, e à fat sù buine part de sô campagne eletorâl. Cualchi zornade daspò de fin de tregue si à vût un incuintri tra il prin ministri spagnûl Zapatero e il leader de oposizion, il popolâr Mariano Rajoy, che, ae fin de riunion, al à fat cheste declarazion:
Ce che i domandi jo al guvier al è che al fasi dut ce che la leç i permet par jessi il plui eficaç pussibil inte lote cuintri di ETA. Cumò al è al guvier de Spagne che i tocje di intervignî e jo o speri che lu fasi e, se lu fâs, mi cjatarà daûr di lui come che za o ai vût dit in cetantis ocasions.
I bascs e lis tratativis tra ETA e il guvier spagnûl
Dut câs, di là di dutis chestis declarazions, al va dite a clâr che nol è stât nissun guvier, daspò de fin de ditature franchiste, ni di diestre, ni di çampe, che nol vedi vût contats cun ETA. Chest i bascs lu san une vore ben e, duncje, ce che ur interesse nol è cui che, tra i socialiscj o i popolârs, al è stât plui brâf a fâ fente di no tratâ cun ETA, ma cui che si è impegnât par cjatâ fûr une soluzion pacifiche al conflit, in primis tratant propit cu la organizazion armade basche, come che al dimostre un scandai comunicât ta chescj dîs de Comunitât Autonome Basche. Viodìn cemût che “El Mundo”, cuotidian che nol à ni simpatiis di çampe e che nol è nancje filobasc, al riferìs cheste notizie:
La maiorance dai bascs, o sei un 68%, e crôt che il guvier spagnûl al varès di inviâ contats gnûfs cun ETA, intant che une maiorance dal 68% si spietave che ETA e rompès la tregue e, duncje, no je stade cjapade di sorprese. Chest daûr di une inchieste dal Guvier de CAB. Su lis prospetivis pal avignî, la maiorance dai citadins e crôt che il guvier spagnûl al varès di imbastî contats gnûfs cun ETA. A pensâlu al è il 68% dai bascs. In ogni câs, dome il 14% nol è dacuardi che si vedin contats gnûfs jenfri il guvier spagnûl e ETA.
La reazion de çampe indipendentiste basche
Denant dal comunicât di ETA, cuale ise la posizion de çampe indipendentiste basche? Le cjatìn metude achì in pocjis peraulis dal puartevôs di Batasuna, Arnaldo Otegi, juste cualchi ore daspò che e jere stade comunicade la decision de organizazion armade basche.
ETA e je responsabile di vê rote la tregue, ma il guvier spagnûl e il PNV a son responsabii, come che o sin lâts dilunc a denunciâ tai ultins mês, dal colàs dal procès democratic.
A ce si riferissial Otegi? Al fat che la strade par saltâ fûr dal conflit e jere stade pensade su doi plans: un tra il guvier spagnûl e ETA par meti fin ae lote armade e par risolvi la cuestion dai centenârs di presonîrs politics bascs che a son tes presons spagnolis e dai militants che a son esiliâts o in clandestinitât; e chel altri cuntune taule che e clamàs dongje ducj i sogjets politics e che al permetès di cjatâ fûr une soluzion condividude par puartâ la societât basche a decidi dal so avignî. Par chel che al rivuarde il prin aspiet, daspò di cualchi contat il guvier spagnûl nol è lât plui indenant cui incuintris cun ETA. Par chel che al rivuarde il secont pont, invezit, daspò di un pôcs di incuintris sot vie tra socialiscj, PNV e Batasuna, si à bandonât la taule di confront prime di rivâ a meti sù alc di concret. Cun di plui, intant di chescj incuintris segrets, la repression cuintri de çampe indipendentiste basche e je fintremai cressude. Intun vêr procès di pâs, no si à mai viodût a colpî ta cheste maniere, une des parts fondamentâls e plui vivis intes negoziazions. Tant par capî miôr cheste situazion, pensìn a dôs domandis che a rivavin de aree nazionaliste basche, no dome chê radicâl, ven a dî: la pussibilitât pai presonîrs bascs di jessi svicinâts a cjase e di scontâ la lôr pene tes presons logadis tal Paîs Basc e la pussibilitât par Batasuna di tornâ a gjoldi di plene citadinance, cu la eliminazion de leç che le veve ilegalizade. Il guvier spagnûl nol à fat nuie par risolvi ni chê, ni chê altre cuestion. E je cheste la suaze che nus permet di capî miôr lis peraulis di Otegi e di vê avonde dubis denant des declarazions di Zapatero.
Come che si diseve, la repression cuintri de aree indipendentiste basche, no dome no si sbassade intant dal an e passe di tregue di ETA, ma, al contrari, e je cressude. Par esempli, tes ultimis elezions aministrativis che a àn interessât la Comunitât Autonome Basche e la Navare, no dome a son stadis proibidis dutis lis listis de çampe nazionalitarie basche judicadis eredis di Batasuna (cundut che par presentâsi a vessin vût lis firmis di disinis di miârs di citadins bascs), ma a son stadis anuladis ancje passe un centenâr di listis dal partît Eusko Abertzale Ekintza – Acción Nacionalista Vasca, ven a dî un partît politic legâl e che al condane la violence. Chest dome par vie che tra i candidâts in liste a jerin personis che a vevin vût leams intai agns stâts cun Batasuna o cun chê aree politiche. Distès, ANV e à otignût cuasi 200 mil vôts in dut il Paîs Basc spagnûl, a dimostrazion di trop che la opzion indipendentiste e sedi inlidrisade inte societât basche cundut di agns di repression, di ilegalizazion e di pidiments a esercitâ in maniere libare la ativitât politiche.
Justizie o svindic?
La politiche di repression e di ilegalizazion e à pôc a ce fâ cu la volontât dal guvier spagnûl, declarade dome a peraulis, di volê saltâ fûr dal conflit. Chest si lu capìs avonde ben ancje di doi ats a mieç tra il politic e il judiziari che si àn vûts tes zornadis subite daspò de fin de tregue proclamade di ETA. Doi ats che, par tancj di lôr, a àn pôc a ce viodi cu la libertât, cu la democrazie e cu la pâs riclamadis intal discors di Zapatero, ma che a san plui di svindic.
Il prin si riferìs ae decision di puartâ intune preson spagnole il presonîr politic Iñaki de Juana Chaos, che si cjatave intal ospedâl di Donostia là che al jere ricoverât par ricjapâsi des consecuencis di un lunc siopar de fam. De Juana al jere stât al centri di une vicende che e veve vût un grant significât simbolic par dute la societât basche. Di fat, daspò vê scontât vincj agns di preson par vê partecipât a azions di ETA, il ministri de justizie spagnûl López Aguilar al veve decidût che nol meretave di saltâ fûr di preson e duncje, doprant lis sôs peraulis, si veve di “creâ gnovis imputazions”. Cussì si lu veve acusât di “menacis di stamp terorist” su la fonde di doi articui scrits par denunciâ il sisteme penitenziari spagnûl e publicâts sul cuotidian basc “Gara”. Daspò di une lungje vicende judiziarie e di un siopar de fam inviât dal presonîr basc par denunciâ la sô situazion, si veve decidût di ricoverâlu tun ospedâl basc par recuperâlu, dal moment che al jere aromai in condizions disperadis, e po di dâi i arescj in cjase. Cumò cheste decision e je stade revocade e de Juana al è tornât in preson.
Chel altri episodi si riferìs al arest dal puartevôs di Batasuna, Arnaldo Otegi. La polizie lu à arestât vinars stât tant che al jere pront par tacâ une conference stampe par spiegâ la posizion dal so moviment daspò de fin de tregue di ETA. Cuintri di lui e pese une acuse di esaltazion dal terorisim e une condane inmò di confermâ a 15 mês di preson pal so intervent ae cerimonie di ricuart dal militant di ETA, José Migiel Beñaran. Beñaran, plui cognossût cul non di bataie di “Argala” al jere stât sassinât intal Paîs Basc francês, intun atentât organizât di grups paramilitârs formât di membris des fuarcis di polizie e di fassiscj spagnûi. “Argala” al veve vût un puest di prin plan inte lote cuintri dal regjim di Franco. Il stât spagnûl – cul impresonament di Otegi – al siere in galere une des personis che plui si à mot par rivâ a inviâ un procès di risoluzion pacifiche dal conflit. Daspò dal arest, lis peraulis di Otegi si lis à podudis scoltâ dome de vôs de sô avocate, Jone Goirizelaia, che, intune interviste dade ae emitente basche InfoSaspi e à contât cussì la reazion di Otegi al so impresonament e lis sôs declarazions sul ce fâ par saltâ fûr di cheste situazion:
O crôt che za al savès che e jere une des robis che a podevin capitâ, in ogni câs, di là di dut, al insist tal dî che la uniche strade che e je, la uniche strade che e esist, e je chê che e je stade fate indenant de çampe indipendentiste a partî de propueste di Anoeta, che al è il câs di restâ cuiets e di no fâ lis robis come che lis fâs il Partît socialist – cjalant pôc plui innà dal so nâs e cuntun spirt di svindic – ma cu la convinzion di ce che o volìn par Euskal Herria intal avignî e di metilu in vore cul lavôr di ogni dì, cul dialic, cul acuardi e di maniere che ae fin o podedin decidi in maniere libare il nestri futûr.


text:
Paîs Basc: mobilitazions diviersis pe autodeterminazion
Miârs di rapresentants dai trê partîts che a guviernin la Comunitât Autonome Basche (PNV, EA, EB) e dal partît nazionalitari Aralar si son dâts dongje ai 25 di Otubar a Gasteiz e in altris cinc localitâts baschis par presentâ la iniziative “Hitza hitz” che e à chê di rivendicâ il dirit dal popul basc di decidi dal so avignî. Si sin dâts dongje – si à declarât intant de manifestazion – par proclamâ denant de Europe e dal mont la nestre esistence come popul e il nestri dirit a jessi sintûts par decidi in maniere libare e democratiche il nestri avignî. I organizadôrs a àn di une bande domandât a ETA di bandonâ la lote armade par podê inviâ un procès di pâs che al cjapi dentri dutis lis fuarcis politichis cence esclusions e, di chê altre bande, a àn denunciât i atacs judiziaris e legjislatîfs che a àn violât la libertât e lis garanziis democratichis di citadins, grups politics, associazions, e mieçs di comunicazion bascs. La normalizazion politiche – a àn zontât – e domande inclusion e avualiance di condizions e no la esclusion.
I rapresentants de çampe indipendentiste basche (metude fûr leç des autoritâts spagnolis) si son, invezit, dâts adun a Donostia là che a àn invidât ducj i setôrs indipendentiscj e progressiscj dal Paîs Basc a unî lis fuarcis e a no ripeti i erôrs dal passât. L’obietîf che si à di dâsi – al è stât dit – al è chel de autodeterminazion dal popul basc e par fâlu al covente superâ il statût di Gernika e i pidiments de Costituzion spagnole, che a son stâts doprâts par fâ sù la Spagne e sdrumâ il Paîs Basc, e par rindi il basc une lenghe di seconde categorie. Intant de iniziative no son mancjadis lis critichis ae politiche dal PNV, acusât di fâ i siei interès e no chei dal popul basc.
Font: Gara, 25/10/08


text:
31 luglio 2008
A spas pe Ocitanie
A cui che al pense che interessâsi di furlan al significhe "sierâsi" o torni a ripeti che o ai cognossût plui la Europe ta chescj agns achì che mi soi interessât in maniere plui aprofondide de cuistion identitarie che no prime.
A chest proposit us segnali "Vian in Europe - Ocitanie" di Marco Stolfo (ed. Associazione della Carnia Amici dei Musei e dell'Arte, 2006) che al fevele propit di cheste nazion a cjaval di Spagne, Francie e Italie.
Une maniere svelte di cognossi une realtât interessante, massime se no vês inmò decidût dulà tes prossimis vacancis.
Te foto la cuviertine dal librut e altris informazions su la Ocitanie, chi.
A chest proposit us segnali "Vian in Europe - Ocitanie" di Marco Stolfo (ed. Associazione della Carnia Amici dei Musei e dell'Arte, 2006) che al fevele propit di cheste nazion a cjaval di Spagne, Francie e Italie.
Une maniere svelte di cognossi une realtât interessante, massime se no vês inmò decidût dulà tes prossimis vacancis.
Te foto la cuviertine dal librut e altris informazions su la Ocitanie, chi.
Publicât di Christian Romanini aes 17:05 Nessun commento:
Etichetis: ator pal mont, europe, tutele
30 luglio 2008
Centris estîfs
Sul gjornâl di vuê al jere un articul su lis ativitâts estivis tal comun di Maian.
A pene che o cjati la copie, us e met tal prin coment.
29 luglio 2008
Alc di lei, MajanoNuova
Come ogni inaugurazion, ancje il Festival 2008 al puarte la sô edizion di Majano Nuova (te foto la cuviertine), la storiche riviste anuâl che e fevele di diviers temis: di art, di leterature, di narative, di storie locâl, di personaçs dal paîs.
Dopo cualchi timp ancje jo o ai tornât a meti la mê firme su la riviste, che mi à viodût a scrivi lis primis pagjinis cuant che o vevi mancul cul di 20 agns, e di chest o ringrazii Alessia che mi à contatât: lu ai fat cun plasê.
Biele e di efiet la cuviertine dedicade a la Araucana, opare di Sebastian Matta che a Maian al à fat une mostre diviers agns indaûr e lis sôs oparis cumò a son esponudis te Pinacoteche (o sugjerìs ancje la costruzion di un sît Internet, par une visite virtuâl... se la idee no je stade za pensade).
Come simpri lis primis pagjinis si vierzin cui salûts, ma propit chi o ai cjatade une brute stonadure tes peraulis dal Sindic: mi à displasût di lei che in dut l'intervent no sedi une peraule di ringraziament par chei che dut l'an si fasin il cûl come verzis e invezit al à cjatât il timp par definî la associazion "inquieta". In dute sinceritât mi à someât propit fûr lûc. La associazion ProMajano jo le viôt come un patrimoni di dut il paîs e se ancje a puedin jessi moments di confront sui temis, no mi somee che tal salût introdutîf de MajanoNuova si ves di lâ a rimproverâ... no sai di ce.
Verba volant et scripta manent...
Publicât di Christian Romanini aes 00:50 12 commenti:
Etichetis: amîs, associazions, culture
28 luglio 2008
Il Diari di Tosoni
Ultime cuviertine dal Diari dedicade al Retôr Magnific de Universitât dal Friûl, prof.e Cristiana Compagno.
Però interessant ale è ancje un servizi su Edi Snaidero.
Par lei il cuindisinâl diret di Mauro Tosoni, fracait chi.
Però interessant ale è ancje un servizi su Edi Snaidero.
Par lei il cuindisinâl diret di Mauro Tosoni, fracait chi.
Publicât di Christian Romanini aes 00:26 Nessun commento:
Etichetis: diari, ide, marilenghe
27 luglio 2008
La bolp furlane 3.0
Par navigâ si pues doprâ Firefox, par navigâ furlan: Firefox furlan, rivât a la edizion 3.0.
Un mandi a Robert che dal Canadà, cun tancj altris furlans canadês al è un dai letôrs dal blog.
Un mandi a Robert che dal Canadà, cun tancj altris furlans canadês al è un dai letôrs dal blog.
Publicât di Christian Romanini aes 18:38 1 commento:
Thermorubriche meteorologjiche
Pe prime volte dopo plui di 10 agns, no ai partecipât a la scree dal Festival di Maian.
Al è un pâr di dîs che o soi vie e duncje no ai rivât a lâ.
Mi àn dit che al à plot e che al jere frêt: mi displâs pal Gnut e pai fantats de Pro Majano.
Ultimementri il Thermo mi à simpri dât la colpe che lis manifestazions dopo che lis presinti chi a cjapin la ploie... chest colp no ai fat il post prime dal apontament, ma e je vignude la ploie distès: chist Istât al va cussì... il timp al somee che nol vedi voie di comedâsi.
Dut câs, isal cualchidun che al è stât a la cerimonie e nus comente come che e je lade? Mi somee che il rompiscatole al jere... nissun altri?
Al è un pâr di dîs che o soi vie e duncje no ai rivât a lâ.
Mi àn dit che al à plot e che al jere frêt: mi displâs pal Gnut e pai fantats de Pro Majano.
Ultimementri il Thermo mi à simpri dât la colpe che lis manifestazions dopo che lis presinti chi a cjapin la ploie... chest colp no ai fat il post prime dal apontament, ma e je vignude la ploie distès: chist Istât al va cussì... il timp al somee che nol vedi voie di comedâsi.
Dut câs, isal cualchidun che al è stât a la cerimonie e nus comente come che e je lade? Mi somee che il rompiscatole al jere... nissun altri?
Publicât di Christian Romanini aes 15:41 9 commenti:
Etichetis: amîs, associazions, thermorubriche
26 luglio 2008
Sul sît archeologjic de Tumbare
Vuê o ringrazii la Ninine che îr mi à puartât a viodi il sît archeologjic de Tumbare di Merêt di Tombe. Causalmentri.
Chi a son stâts cjatâts i rescj di un zovin di 17/18 agns (te foto, i vues) che, stant la dimension de tombe, al à di vê vût un rûl une vore impuartant tal so vilaç. Si fevele di une sepolture che e à plui o mancul 4000 agns di storie. Une tessare preziose tal mosaic de storie de nestre tiere che e conferme la sô origjin ben prime de vignude dai Romans.
Come che si viôt te fotogallery, e je ben evidente la stratigrafie de Tumbare.
La sepolture e je stade fate prin di dut fasint la buse dulà che al è stât metût il muart. Parsore di cheste al è stât fat un prin côl circolâr di claps e pieris alt 2 metris e cuntun diametri di cirche 20.
Par finî, il dut al è stât taponât cun tiere, argjile e gravis fint a une altece di 7/8 metris, mi somee a voli.
Par datazion e dimension, chest al rapresente un monument funerari pardabon impuartant.
Une testemoneance che nus lee une vore di plui al cûr de Europe che no al rest di Italie: di fat sîts come chescj si cjatin ancje in Venit, Carinzie, Slovenie, Cravuazie... ma no volarès dî imprecisions e mi fermi chi.
Une curiositât: l'assessôr Violino mi à presentât il paron dal teren. Agns indaûr al veve di tacâ a plantâ il vignâl e al è lât in comun a domandâ se al podeve splanâ cheste culinute che al veve tal cjamp. Il comun al veve dit di sì, ma lui, rivât sul puest al à tornât a pensâi parsore e al à dit "Ma parcè tirâle vie... jo le lassi" e al à plantât lis vîts ator ator tignint la Tumbare. Vuê a distance di agns e dopo de scuvierte di Rovul (chest il non che al à volût dâi al zovin) si à di dî brâf a chest om cussì inteligjent che al à vude la intuizion di conservâ cheste testemoneance dal passât!
Par savê alc di plui di cheste impuartantissime scuvierte, lait a lei chi e par cui che al à voie di viodi cualchi foto dal sît, ve chi la fotogallery de Tumbare.
Chi a son stâts cjatâts i rescj di un zovin di 17/18 agns (te foto, i vues) che, stant la dimension de tombe, al à di vê vût un rûl une vore impuartant tal so vilaç. Si fevele di une sepolture che e à plui o mancul 4000 agns di storie. Une tessare preziose tal mosaic de storie de nestre tiere che e conferme la sô origjin ben prime de vignude dai Romans.
Come che si viôt te fotogallery, e je ben evidente la stratigrafie de Tumbare.
La sepolture e je stade fate prin di dut fasint la buse dulà che al è stât metût il muart. Parsore di cheste al è stât fat un prin côl circolâr di claps e pieris alt 2 metris e cuntun diametri di cirche 20.
Par finî, il dut al è stât taponât cun tiere, argjile e gravis fint a une altece di 7/8 metris, mi somee a voli.
Par datazion e dimension, chest al rapresente un monument funerari pardabon impuartant.
Une testemoneance che nus lee une vore di plui al cûr de Europe che no al rest di Italie: di fat sîts come chescj si cjatin ancje in Venit, Carinzie, Slovenie, Cravuazie... ma no volarès dî imprecisions e mi fermi chi.
Une curiositât: l'assessôr Violino mi à presentât il paron dal teren. Agns indaûr al veve di tacâ a plantâ il vignâl e al è lât in comun a domandâ se al podeve splanâ cheste culinute che al veve tal cjamp. Il comun al veve dit di sì, ma lui, rivât sul puest al à tornât a pensâi parsore e al à dit "Ma parcè tirâle vie... jo le lassi" e al à plantât lis vîts ator ator tignint la Tumbare. Vuê a distance di agns e dopo de scuvierte di Rovul (chest il non che al à volût dâi al zovin) si à di dî brâf a chest om cussì inteligjent che al à vude la intuizion di conservâ cheste testemoneance dal passât!
Par savê alc di plui di cheste impuartantissime scuvierte, lait a lei chi e par cui che al à voie di viodi cualchi foto dal sît, ve chi la fotogallery de Tumbare.
Publicât di Christian Romanini aes 00:24 3 commenti:
25 luglio 2008
Ultime lezion
Mandi
ps: la lezion complete le cjatais chi
Publicât di Christian Romanini aes 23:57 3 commenti:
Etichetis: libris, no son plui
Alc di lei
Al è rivât pes cjasis il gjornalut dal Comun: Majano informa (te foto la cuviertine, che no ai capît...).
La novitât plui evidente e je che al è publicât par furlan e par talian. Cul contribût de leç 482/99 il comun al à sparagnât une spese che fint cumò al veve sostignût dibessôl.
Mi spietavi une riflession plui atente su la novitât linguistiche dal notiziari, ma invezit nuie. Dut câs, us propon l'editoriâl che il Sindic di Tavagnà al fat in ocasion de jessude di une iniziative similâr, fracait chi.
Sui contignûts, o ai inmò di leilu dut e duncje no pues dî tant, se no che cheste volte no je nissune lavade di cjâfs par "saccenti" o"polemicants"...
Une piçule critiche sul intervent firmât dal grup di maiorance (ma che o lei ancje jo insiemit a voaltris no vint contribuît a scrivilu): mi à someât un tic debulut...
La novitât plui evidente e je che al è publicât par furlan e par talian. Cul contribût de leç 482/99 il comun al à sparagnât une spese che fint cumò al veve sostignût dibessôl.
Mi spietavi une riflession plui atente su la novitât linguistiche dal notiziari, ma invezit nuie. Dut câs, us propon l'editoriâl che il Sindic di Tavagnà al fat in ocasion de jessude di une iniziative similâr, fracait chi.
Sui contignûts, o ai inmò di leilu dut e duncje no pues dî tant, se no che cheste volte no je nissune lavade di cjâfs par "saccenti" o"polemicants"...
Une piçule critiche sul intervent firmât dal grup di maiorance (ma che o lei ancje jo insiemit a voaltris no vint contribuît a scrivilu): mi à someât un tic debulut...
Publicât di Christian Romanini aes 23:52 12 commenti:
Etichetis: comun, consei comunâl
SCOOOOOOOOOOOOOOOOOOPPPPP!
Il Dree al è tornât: ve ca Macôr l'agregadôr!!!
Publicât di Christian Romanini aes 01:21 11 commenti:
Etichetis: amîs, blog, furlan, identitât, internet, marilenghe, novitât, patrie dal friûl, tutele
24 luglio 2008
Un ucielut mi à dit... de riunion de Maianese
Mi àn dit che un ex Sindic al à dit di dut al Sindic, che" e je une vergogne che cuant che al è stât il trofeu Rocco cun tantis scuadris interternazionâl nissun dal comun al jere presint a rapresentâ Maian"...
Mi somee che e je stade une discussion une vore coloride (ancje cun cualchi peraule pesante) e che a la fin cualchidun al à ancje cjapade une batude... di mans. Ise vere?
Mi somee che e je stade une discussion une vore coloride (ancje cun cualchi peraule pesante) e che a la fin cualchidun al à ancje cjapade une batude... di mans. Ise vere?
Publicât di Christian Romanini aes 23:58 19 commenti:
Etichetis: ucielut
23 luglio 2008
Un gnûf editorialist dal blog
Un articul di Repubblica che nus piture come une bande di cjochelis, mi veve fat propit zirâ i "cjarsons"!
Ma ta chestis oris une mail mi à fat pensâ in maniere plui gjenerâl, e saludant "Picecûl" (l'autôr de mail che al domande di restâ dome un pseudonim), lu ringrazii cu la sperance di podê vê altris contribûts di bande sô. Duncje, dopo de thermorubriche, ve chi che o screi la gnove rubriche dal Picecûl.
La vagje grasse e nete e je triestine, chê piel e vues sporcje e je furlane.
FRIULANO (ex tocai) del FRIULIVENEZIAGIULIA
UNIVERSITÀ (dal Friûl) del FRIULIVENEZIAGIULIA
UDINESE (balon) del FRIULIVENEZIAGIULIA
GIOVANI ALCOLIZZATI del FRIULI
STUDENTI SOMARI del (VENETO) e del FRIULI
Dut chest al merte une riflession…
I comunniscj dopo de vuere a disevin”A da venì baffone! Ce che al è to al è ancje gno, e ce che al è gno al è gno”…
Il Picecûl
Ma ta chestis oris une mail mi à fat pensâ in maniere plui gjenerâl, e saludant "Picecûl" (l'autôr de mail che al domande di restâ dome un pseudonim), lu ringrazii cu la sperance di podê vê altris contribûts di bande sô. Duncje, dopo de thermorubriche, ve chi che o screi la gnove rubriche dal Picecûl.
La vagje grasse e nete e je triestine, chê piel e vues sporcje e je furlane.
FRIULANO (ex tocai) del FRIULIVENEZIAGIULIA
UNIVERSITÀ (dal Friûl) del FRIULIVENEZIAGIULIA
UDINESE (balon) del FRIULIVENEZIAGIULIA
GIOVANI ALCOLIZZATI del FRIULI
STUDENTI SOMARI del (VENETO) e del FRIULI
Dut chest al merte une riflession…
I comunniscj dopo de vuere a disevin”A da venì baffone! Ce che al è to al è ancje gno, e ce che al è gno al è gno”…
Il Picecûl
Publicât di Christian Romanini aes 23:55 3 commenti:
Etichetis: picecûl, thermorubriche
22 luglio 2008
La Patrie al mâr
Ve chi il numar di Lui de Patrie dal Friûl: dut on line.
Ma no stait a dismenteâsi che si pues ancje abonâsi par vêle a cjase par pueste e gjoldile miôr.
Intant us segnali l'articul che o ai scrit su Marco De Agostini, segretari dal Moviment Friûl.
Ps: vêso viodût che il truc dal segnaladôr di feed al funzione no dome cui blogs ma ancje cui sîts!!
Un grazie al Dree che mi da simpri cualchi biel sugjeriment...
Ma no stait a dismenteâsi che si pues ancje abonâsi par vêle a cjase par pueste e gjoldile miôr.
Intant us segnali l'articul che o ai scrit su Marco De Agostini, segretari dal Moviment Friûl.
Ps: vêso viodût che il truc dal segnaladôr di feed al funzione no dome cui blogs ma ancje cui sîts!!
Un grazie al Dree che mi da simpri cualchi biel sugjeriment...
21 luglio 2008
Universitât dal Friûl
Ta chei dîs chi si à sintût tant a fevelâ di Universitât, ancje Checo achì al dîs la sô. Cualchidun, in maniere legjitime, al è saltât sù denunciant il pericul di scancelâ la grande concuiste che il Friûl al veve vût cu la istituzion dal Ateneu di Udin.
Ancje a mi no mi plasarès pierdi cheste istituzion domandade a grande vôs dal popul furlan e otignude cu la leç su la ricostruzion dopo dal taramot (art 26 di une leç dal Stât che no mi somee modificabil cun tante facilitât...).
Al è ancje di dî che però, cuant che a àn voie, sui gjornâi no viodin la ore di montâ sù une buriane che no ti dîs e ancje ta cheste ocasion a àn scjadenade une burascje intune tace di aghe. Di fat... la robe mi somee che e sedi rientrade propit par vôs dal President...
Ancje a mi no mi plasarès pierdi cheste istituzion domandade a grande vôs dal popul furlan e otignude cu la leç su la ricostruzion dopo dal taramot (art 26 di une leç dal Stât che no mi somee modificabil cun tante facilitât...).
Al è ancje di dî che però, cuant che a àn voie, sui gjornâi no viodin la ore di montâ sù une buriane che no ti dîs e ancje ta cheste ocasion a àn scjadenade une burascje intune tace di aghe. Di fat... la robe mi somee che e sedi rientrade propit par vôs dal President...
Publicât di Christian Romanini aes 23:59 19 commenti:
Etichetis: patrie dal friûl, regjon, Renzo, Tondo, universitât
20 luglio 2008
La acuile che o varès volût
La maie dal Udin par me e je dome a riis blancjis e neris. Lis acuilis mi plâs viodilis a svolâ su la curve come che za di cualchi an (no tancj) al sucêt.
Secont me prin di dut, l'Udin al è leât al Friûl e cuant che si fevele di tifoserie e passion al è facil che lis reazions a sedin fuartis: ve ca ce che si lei sul blog di Alduti.
Cussì al è normâl che al sedi vignût fûr un grant riviel dai tifôs cuant che a àn viodude une altre acuile su la maie dal Udin: ancje il Pionîr mi somee che al è stât clâr.
Se mi vessin domandât a mi, ancje jo o varès conseât cheste acuile (te foto in bande): chê de Bandiere de Patrie.
Secont me prin di dut, l'Udin al è leât al Friûl e cuant che si fevele di tifoserie e passion al è facil che lis reazions a sedin fuartis: ve ca ce che si lei sul blog di Alduti.
Cussì al è normâl che al sedi vignût fûr un grant riviel dai tifôs cuant che a àn viodude une altre acuile su la maie dal Udin: ancje il Pionîr mi somee che al è stât clâr.
Se mi vessin domandât a mi, ancje jo o varès conseât cheste acuile (te foto in bande): chê de Bandiere de Patrie.
19 luglio 2008
Cun Ernest a Lignan
Vuê o jeri a Lignan ("La Floride di Italie", le clamave lui) e o soi lât a viodi la mostre "With much love and gratitude" dedicade a Ernest Hemingway (te foto intant che mi da la man...) in Friûl, cuant che pe ultime volte tal 1954 al è stât ospit a Villa Kechler a Percût.
La mostre e je a Pinede, li dal parc che al puarte il so non e us consei pardabon di lâ parcè che si rive a tornâ a vivi la storie di chei agns 50... a pensâ che un personaç come Hemingway al è passât pal Friûl, al fâs un ciert efiet.
Cun di plui... causalmentri... e jere ancje cualchidun di nestre cognossince...
La mostre e je a Pinede, li dal parc che al puarte il so non e us consei pardabon di lâ parcè che si rive a tornâ a vivi la storie di chei agns 50... a pensâ che un personaç come Hemingway al è passât pal Friûl, al fâs un ciert efiet.
Cun di plui... causalmentri... e jere ancje cualchidun di nestre cognossince...
Publicât di Christian Romanini aes 23:45 5 commenti:
Etichetis: ce fâ, culture, curiositât
18 luglio 2008
Inmò sul tor
Dopo de letare di Renza Barazzutti, a son jessudis diviersis opinions, no dome sul blog. Di fat cumò o tiri dongje lis ultimis letaris vignudis fûs sul gjornâl e dopo lis publichi...
Publicât di Christian Romanini aes 23:36 29 commenti:
Etichetis: comun
17 luglio 2008
Simpri plui siôr
No mi riferìs al gno cont corint, ma al blog che o ai inzornât cuntun pâr di gnûfs servizis: la liste blog personâl e lis Notiziis de Rêt.
Come che o viodês la liste dai blogs e presente chei che pal solit o lei jo e si inzorne man man che ogni blog al met un post, fasint viodi lis publicazions plui resintis.
Il servizi Notiziis de Rêt e permet di viodi, tramite une peraule clâf, notiziis pescjadis te Rêt.
Insome une maniere par cjatâ su chest blog simpri plui informazions in maniere simpri plui pratiche.
Stay tuned.
Come che o viodês la liste dai blogs e presente chei che pal solit o lei jo e si inzorne man man che ogni blog al met un post, fasint viodi lis publicazions plui resintis.
Il servizi Notiziis de Rêt e permet di viodi, tramite une peraule clâf, notiziis pescjadis te Rêt.
Insome une maniere par cjatâ su chest blog simpri plui informazions in maniere simpri plui pratiche.
Stay tuned.
Publicât di Christian Romanini aes 00:01 8 commenti:
16 luglio 2008
Sul Cuarnan
Cuant che us ai scrit che o jeri stât sul Cuarnan, no savevi ce che mi soi pierdût no rivant fint insom: par furtune Gianpaolo Della Schiava, il President de Clape che mi lei simpri, mi segnale cheste biele gjite e mi mande la foto.
Un mandi a Gianpaolo e a la sô famee che in chê dì a jerin là sù parsore: magari la prossime volte si cjatìn di persone.
Publicât di Christian Romanini aes 00:58 Nessun commento:
Etichetis: amîs, associazions, ce fâ
La mê machinute e je mê
O ai a pene finît di paiâle e finalmentri o pues dî che e je mê al 100%. Piçulis grandis sodisfazions!
Publicât di Christian Romanini aes 00:26 2 commenti:
Etichetis: moto
15 luglio 2008
Gnognos are back
Lu vêso cognossût? Al è il Dree, ma la robe plui impuartante e je chê che si viôt sul sfont: i Gnognosaurs che a tornin sul blog di FriuliDOC.
Tal blog si cjate ancje une sezion une vore ninine che e fevele des detulis par furlan: cumò o voi a regjistrant une ancje jo... vêso cualchi sugjeriment?
Tal blog si cjate ancje une sezion une vore ninine che e fevele des detulis par furlan: cumò o voi a regjistrant une ancje jo... vêso cualchi sugjeriment?
Publicât di Christian Romanini aes 00:41 Nessun commento:
Cercjadôr di vin par furlan
Si clame sommelierfurlane e al è il gnûf blog par furlan nassût par idee di Mara, che e je ancje colaboradore de Patrie dal Friûl.
Brave Mara e compliments, ma soredut... Cin cin.
Brave Mara e compliments, ma soredut... Cin cin.
Publicât di Christian Romanini aes 00:36 Nessun commento:
Etichetis: blog, identitât, internet, marilenghe, novitât
Brave Consuelo, veline furlane
Cheste e je Consuelo Forgiarini di Glemone. Îr e à vinçût la pontade di Veline, il program di Antonio Ricci su Canale 5 in prime serade.
Consuelo no dome e je une biele frute, ma e je stade ancje brave a tignî bot a Ezio Greggio: sul palc e à fat une piçule gag cul comic e cuant che chest i à domandât di fevelâ in "dialetto friulano" je e à specificât cun braure "il furlan è una lingua".
Un biel caratarut che al à di vêi zovât cu la jurie che le à premiade.
Brave Consuelo!
Consuelo no dome e je une biele frute, ma e je stade ancje brave a tignî bot a Ezio Greggio: sul palc e à fat une piçule gag cul comic e cuant che chest i à domandât di fevelâ in "dialetto friulano" je e à specificât cun braure "il furlan è una lingua".
Un biel caratarut che al à di vêi zovât cu la jurie che le à premiade.
Brave Consuelo!
14 luglio 2008
Sfogaitsi chi
Tal zîr di cualchi zornade al è sucedût che plui di cualchidun si è tirât pai dincj. Dut al nas di une considerazion che no mi à fat plasê. O vevi decidût, dopo di un gno coment, di lassâ pierdi, ma si son zontadis peraulis che nol è just che a sedin, ancje se chel che lis cjape no mi sta tant simpatic.
Propit par evitâ che un che secont me al à tuart (e ancje secont il parê di divierse int che mi à dade la solidarietât) al passi come vitime, us invidi a evitâ i insults e lis malisperaulis. Dut câs, ancje par rispiet de neodotore e dal gno amì Daniele, evitìn di scrivi tai post dedicâts a lôr e se cualchidun al à dibisugne di sfogâsi, al pues fâlu tai coments di chest post.
Propit par evitâ che un che secont me al à tuart (e ancje secont il parê di divierse int che mi à dade la solidarietât) al passi come vitime, us invidi a evitâ i insults e lis malisperaulis. Dut câs, ancje par rispiet de neodotore e dal gno amì Daniele, evitìn di scrivi tai post dedicâts a lôr e se cualchidun al à dibisugne di sfogâsi, al pues fâlu tai coments di chest post.
Publicât di Christian Romanini aes 18:37 6 commenti:
13 luglio 2008
Grazie a ducj!
Publicât di Christian Romanini aes 23:58 3 commenti:
Daniele Martina
Chest al è Daniele Martina, un zovin furlan di Gjenue, une vore atîf tal fogolâr furlan de citât ligure e al colabore ancje cul sît de associazion Clape Friûl pal mont.
Daniele al è un dai tancj furlans di tierce gjenerazion che a son nassûts fûr dal Friûl, ma che no àn voie di pierdi lis lidrîs furlanis e o soi content che chest gno blog al rapresenti un puint pai furlans che a son sparniçâts pal mont: ancje lui lu ai cognossût dopo che o vevi screât il blog.
Daniele al è di Taurian di Spilimberc e ta chescj dîs al è passât a cjatâmi parcè che al sarà in Patrie fint a la metât di Avost. Daniele, organize une serade te citât dal mosaic e magari vise ancje Bruno!
Daniele al è un dai tancj furlans di tierce gjenerazion che a son nassûts fûr dal Friûl, ma che no àn voie di pierdi lis lidrîs furlanis e o soi content che chest gno blog al rapresenti un puint pai furlans che a son sparniçâts pal mont: ancje lui lu ai cognossût dopo che o vevi screât il blog.
Daniele al è di Taurian di Spilimberc e ta chescj dîs al è passât a cjatâmi parcè che al sarà in Patrie fint a la metât di Avost. Daniele, organize une serade te citât dal mosaic e magari vise ancje Bruno!
Publicât di Christian Romanini aes 00:04 13 commenti:
Etichetis: amîs, ator pal mont
12 luglio 2008
The Chieftains a Udin cu la Sedon Salvadie
Îr di sere in cjistiel a Udin o ai viodût un dai plui biei concierts de mê vite: I Chieftains, grup mitic de Irlande a àn dât pardabon spetacul (cjalait il sît uficiâl). Prin di lôr La Sedon Salvadie, altre storiche formazion de musiche folk de nestre tiere. Dut dentri dal calendari di Folkest 2008.
Pardabon une robe di viodi!
Massime se in buine compagnie!
Chi sot une piçule cerce...
Chieftains udin 01
Caricato da christianromanini
ma ancje:
chi
chi
chi
e chi
Pardabon une robe di viodi!
Massime se in buine compagnie!
Chi sot une piçule cerce...
Chieftains udin 01
Caricato da christianromanini
ma ancje:
chi
chi
chi
e chi
Publicât di Christian Romanini aes 14:02 7 commenti:
Etichetis: ce fâ, europe, identitât, marilenghe, musiche
11 luglio 2008
Dotore... dotore... dotore de buse dal...
Casualmentri îr o passavi par Udin dongje di Palaç Flori e cuant che o ai viodût che a jerin discussions di tesis, o ai ricognossût la Ninine (te foto cun me) che e steve par laureâsi.
Alore mi soi fermât e dopo cualchi minût, la Ninine e je jessude cuntune corone di orâr sul cjâf! Compliments a la neodotore in Conservazion dai Bens Culturâi - curriculum archeologjic!
Propit brave!
Dotore... dotore... dotore de buse dal...
ps: un grazie a gutiz pe foto
ps2: un grazie a Paolo che mi à regalât la golarine by Marinella
Alore mi soi fermât e dopo cualchi minût, la Ninine e je jessude cuntune corone di orâr sul cjâf! Compliments a la neodotore in Conservazion dai Bens Culturâi - curriculum archeologjic!
Propit brave!
Dotore... dotore... dotore de buse dal...
ps: un grazie a gutiz pe foto
ps2: un grazie a Paolo che mi à regalât la golarine by Marinella
Publicât di Christian Romanini aes 06:38 28 commenti:
Etichetis: amîs
10 luglio 2008
Polemichis sul Sunsplash
Ta chestis zornadis e je in cors une gare sul Sunplash: une gare tra cui che al è plui a pro e cui che al è plui contrari.
Protagoniscj a son di une bande (a pro) il sindic di Udin Furio Honsell, che al à laudade la iniziative invidant a cjapâ esempli, e di chê altre (cuintri) il senatôr dal Pdl Ferruccio Saro, che al à adiriture fat une interogazion parlamentâr criticant cun fuarce lis declarazions dal sindic.
Po ben, jo o pensi che sedi di une bande sedi di chê altre si vedi esagjerât.
Ancje se o ai dit che mi plâs la musiche, mi somee ecessîf dut chel entusiasim dal sindic di Udin e no mi somee che il Friûl al vedi dibisugne estreme dal model Sunsplash, massime a nivel economic, ma di chê altre bande mi somee ecessive la reazion dal senadôr dal Pdl che al dinee il valôr di un event che al è prin in Europe.
Dal sigûr problemis di legalitât a 'nd è e no si pues dineâ che tal ambient e zire int pôc racomandabil, ma spaçadôrs si ju cjate ancje tes discotechis ancje se no àn i rasta (cence dismenteâ un ciert servizi des Iene...). Po dopo, se il servizi des fuarcis di polizie al coste, mi domandi però se al è just che sui cjamps di balon di societâts professionistichis i agjents di polizie a vedin di jessi paiâts de comunitât cuant che daûr dai zuiadôrs e i CdA des scuadris di balon a messedin milions di euros par fâ profit.
Duncje mi sarès plasût se a fossin stadis mancul polemichis e plui atenzion par un fenomen che al presente un moment di confront cuntun mont lontan dal nestri, ma che al sucêt propit a cjase nestre: o pensi che dal difarent si podedi tirâ fûr simpri alc di construtîf se il confront al è seren. E alore jo e Simone o impiìn... la radio!
Protagoniscj a son di une bande (a pro) il sindic di Udin Furio Honsell, che al à laudade la iniziative invidant a cjapâ esempli, e di chê altre (cuintri) il senatôr dal Pdl Ferruccio Saro, che al à adiriture fat une interogazion parlamentâr criticant cun fuarce lis declarazions dal sindic.
Po ben, jo o pensi che sedi di une bande sedi di chê altre si vedi esagjerât.
Ancje se o ai dit che mi plâs la musiche, mi somee ecessîf dut chel entusiasim dal sindic di Udin e no mi somee che il Friûl al vedi dibisugne estreme dal model Sunsplash, massime a nivel economic, ma di chê altre bande mi somee ecessive la reazion dal senadôr dal Pdl che al dinee il valôr di un event che al è prin in Europe.
Dal sigûr problemis di legalitât a 'nd è e no si pues dineâ che tal ambient e zire int pôc racomandabil, ma spaçadôrs si ju cjate ancje tes discotechis ancje se no àn i rasta (cence dismenteâ un ciert servizi des Iene...). Po dopo, se il servizi des fuarcis di polizie al coste, mi domandi però se al è just che sui cjamps di balon di societâts professionistichis i agjents di polizie a vedin di jessi paiâts de comunitât cuant che daûr dai zuiadôrs e i CdA des scuadris di balon a messedin milions di euros par fâ profit.
Duncje mi sarès plasût se a fossin stadis mancul polemichis e plui atenzion par un fenomen che al presente un moment di confront cuntun mont lontan dal nestri, ma che al sucêt propit a cjase nestre: o pensi che dal difarent si podedi tirâ fûr simpri alc di construtîf se il confront al è seren. E alore jo e Simone o impiìn... la radio!
Publicât di Christian Romanini aes 00:26 10 commenti:
09 luglio 2008
Messe a Aquilee
Come ogni an pe fieste dai Sants Ermacure e Fortunât, il grup di Glesie furlane al celebre la Messe dai Patrons dal Friûl.
Si cjatìn domenie ai 13 di Lui a lis 7 sore sere te Basiliche Mari di Aquilee.
La liturgjie e sarà compagnade dal Coro Vôs di Vilegnove e dopo Messe al sarà un moment par un cjoli alc insiemit.
Si cjatìn domenie ai 13 di Lui a lis 7 sore sere te Basiliche Mari di Aquilee.
La liturgjie e sarà compagnade dal Coro Vôs di Vilegnove e dopo Messe al sarà un moment par un cjoli alc insiemit.
08 luglio 2008
Esercizi di retoriche
Cualchi secul indaûr a disevin che la retoriche e jere une art. Po ben, a Maian i artiscj no mancjin e a scrivin letaris sul gjornâl. Tal prin coment us met l'intervent di Renza Barazzutti, dal grup di minorance Intesa per Majano, che e fâs savê al mont la sô contrarietât al gnûf tor des cjampanis.
Diviersis voltis mi soi cjatât dacuardi cun jê, ma chest colp no pensi che e vedi fat un biel intervent e o pensi che pre Giuliano nol vedi dal sigûr pensade la opare par strassâ bêçs.
Uniche note che o condivît e je la considerazion che il tor di cumò al è une vore simbolic... tant al è vêr che invezit di netâlu vie cu la pacare, ancje il progjetist lu à mantignût tal progjet.
Al pues plasê o no plasê, ma se o vessin di lâ daûr de retoriche populiste de Barazzutti a cheste ore o varessin ducj di lâ ator tun sac come Sant Francesc. E no pensi chel distès che o risolvaressin i problemis tal mont... o varessin dome resentade un tic la nestre cussience.
Diviersis voltis mi soi cjatât dacuardi cun jê, ma chest colp no pensi che e vedi fat un biel intervent e o pensi che pre Giuliano nol vedi dal sigûr pensade la opare par strassâ bêçs.
Uniche note che o condivît e je la considerazion che il tor di cumò al è une vore simbolic... tant al è vêr che invezit di netâlu vie cu la pacare, ancje il progjetist lu à mantignût tal progjet.
Al pues plasê o no plasê, ma se o vessin di lâ daûr de retoriche populiste de Barazzutti a cheste ore o varessin ducj di lâ ator tun sac come Sant Francesc. E no pensi chel distès che o risolvaressin i problemis tal mont... o varessin dome resentade un tic la nestre cussience.
Publicât di Christian Romanini aes 00:07 12 commenti:
Etichetis: comun, consei comunâl
07 luglio 2008
Rototom a Osôf
Come ogni an, la Gjamaiche e rive in Friûl: Rototom Sunsplash al è tacât a Osôf.
A mi il reggae mi plâs une vore e o varès propit gust di lâ a fâ un zirut.
Cun di plui doman al rivarà a Osôf il ministri de culture dal guvier gjamancan.
Intant us segnali il link al sît uficiâl li che si pues seguî i spetacui in streaming.
Un grazie a Ranieri pe foto!
A mi il reggae mi plâs une vore e o varès propit gust di lâ a fâ un zirut.
Cun di plui doman al rivarà a Osôf il ministri de culture dal guvier gjamancan.
Intant us segnali il link al sît uficiâl li che si pues seguî i spetacui in streaming.
Un grazie a Ranieri pe foto!
06 luglio 2008
Glesie Furlane e Sardigna Cristiana
O ai a pene ricevût une biele sorprese di bande dal gno amì Diegu Corraine (te foto) di Nùgoro, Sardegne.
Si trate dal numar di Sardigna Cristiana, une riviste che e fevele di promozion de lenghe sarde te liturgjie. Mi à domandât un servizi su Glesie Furlane par fâ cognossi in Sardegne la esperience di pre Toni e di dut il grup di predis che di passe trente agns a puartin indevant la bataie par fâ jentrâ cun dignitât plene la lenghe furlane te Glesie.
FRACAIT CHI PAR VÊ il PDF de riviste.
E par chei che mi disin che o soi antitalian, o dimostri che no je vere che o soi cuintri de lenghe taliane: tal prin coment us met la version che i ai mandât... o vin doprât il talian come lenghe di lavôr, stant che jo no soi (inmò) bon di scrivi par sart.
O ringrazii pre Romano, che come simpri, mi è stât dongje par tirâ fûr lis informazions che mi coventavin e ancje Diegu par vêmi dade la oportunitât di fâ scrivi su la sô riviste.
Si trate dal numar di Sardigna Cristiana, une riviste che e fevele di promozion de lenghe sarde te liturgjie. Mi à domandât un servizi su Glesie Furlane par fâ cognossi in Sardegne la esperience di pre Toni e di dut il grup di predis che di passe trente agns a puartin indevant la bataie par fâ jentrâ cun dignitât plene la lenghe furlane te Glesie.
FRACAIT CHI PAR VÊ il PDF de riviste.
E par chei che mi disin che o soi antitalian, o dimostri che no je vere che o soi cuintri de lenghe taliane: tal prin coment us met la version che i ai mandât... o vin doprât il talian come lenghe di lavôr, stant che jo no soi (inmò) bon di scrivi par sart.
O ringrazii pre Romano, che come simpri, mi è stât dongje par tirâ fûr lis informazions che mi coventavin e ancje Diegu par vêmi dade la oportunitât di fâ scrivi su la sô riviste.
05 luglio 2008
Amicizie tra Friûl e Sardegne
No je la prime volte che o feveli di Sardegne, ma no di chê dai Billionaire, dai Briatore, de Costa Smeralda, des vilis... Chê no mi interesse ancje se mi rint cont, e o aceti che cualchidun al preferissi chê. Jo o preferìs fevelâ de Sardegne che e fevele une lenghe altre, une isule che o sint cusine, propit parcè che tra furlans e sarts o sin scuasit 2 milions di personis che, ancje se a àn sì te sachete la cjarte di identitât anagrafiche cu la citadinance taliane, a son prin di dut di rispietâ parcè che a son furlanis e sardis, cuntune identitât vere diferente. Cussì profonde che spes nancje noaltris si visìn di vê, inceâts di proclamis che nus fasin dismenteâ ce che o sin pardabon.
Ancje la musiche spes e conferme chest leam e îr a Monfalcon Flk e Tazenda si son cjatât a cjantâ insieme sul stes palc. No ai il video de serade, ma o pensi che "Armentos" e sedi une biele cjançon che e plasi a ducj e che e rindi mert ancje a la memorie di Andrea Parodi, il cjantant dai Tazenda muart cualchi an indaûr e che o ai vude la furtune di viodi a Sest intun conciert tal curtîl de Abazie cun Al Di Meola cualchi mês prime che al mancjàs.
Ancje la musiche spes e conferme chest leam e îr a Monfalcon Flk e Tazenda si son cjatât a cjantâ insieme sul stes palc. No ai il video de serade, ma o pensi che "Armentos" e sedi une biele cjançon che e plasi a ducj e che e rindi mert ancje a la memorie di Andrea Parodi, il cjantant dai Tazenda muart cualchi an indaûr e che o ai vude la furtune di viodi a Sest intun conciert tal curtîl de Abazie cun Al Di Meola cualchi mês prime che al mancjàs.
Publicât di Christian Romanini aes 14:50 Nessun commento:
Etichetis: amîs, culture, identitât, marilenghe, sardegne
04 luglio 2008
Statue a Sant Tomâs
Sabide a 5 di Lui a Sant Tomâs e sarà la ocasion par viodi e cognossi une preziose statue di len dal Sant Diacun Martar Laurinç (te foto) che e jere stade robade de glesie di Sant Zuan cuasi 80 agns indaûr. Ve chi il comunicât de Crup che le à recuperade l'an passât e le à afidade al Museu diocesan di Udin.
Publicât di Christian Romanini aes 18:41 Nessun commento:
Etichetis: comun, culture, curiositât, storie
03 luglio 2008
Josep-Enric Teixidó
Zornadis catalanis chestis. Dopo vê cognossût Aureli Argemì, vuê o ai vût il grant plasê di cognossi Josep-Enric Teixidó (te foto cun me), un ricercjadôr de Universitât di Lleida che o vevi cognossût grazie a Dree par Internet. O vin fat une biele tabaiade su la cuistion linguistiche e lis difarencis che a son tra Friûl e Catalogne. Mi à dât un sac di conseis, ma plui di dut mi à fat pensâ une robe che mi à dit. Cuant che i ai domandât cuale che e je la prime impression che al à vût, rivant a Udin (e je la prime volte che al ven chi), mi à dit che daûr di ce che al viodeve in Internet midiant dai blogs furlans e i contats cui furlaniscj de Rêt, al pensave pensave che ancje in citât al varès cjatât tant "Friûl". Invezit rivant a Udin al è restât deludût parcè che al someave di no jessi in Friûl. Pr furtune fûr de citât al à vût plui riscuintri. Chest al à di fâ pensâ trop lavôr che al è di fâ, massime a Udin.
Une altre considerazion le ai fate intant che o fevelavi. Tancj mi disin "Ma vonde furlan che no ti covente a nuie... no tu podis restâ sierât...", po ben a cheste int o rispuint cuntun pâr di riflessions.
Se no mi fos interessât di furlan, forsit cumò no lu fevelarès plui, ma no varès rivât a intindimi cun Josep: dut il timp lui al fevelave català e jo o fevelavi par furlan, dôs lenghis une vore dongjis. No nus è coventât l'inglês, che magari lu doprarai in altre ocasion. Une seconde riflession le fâs simpri sul fat che i furlaniscj a son acusât di sierâsi... po ben: jo o ai cognossude plui int midiant i contats che o ai imbastît midiant il gno interès pe cuistion linguistiche che no prime. O ai cognossût plui la Europe fevelant di chestis robis, ancje midiant dal blog, che no studiant l'inglês a scuele. Che forsit o vedi reson jo e ducj chei che le pensin cussì? Jo mi convinç simpri di plui.
Ma soredut il furlan mi covente a mi par mostrâmi cemût che o soi, par rapuartâmi cul mont cu la mê vere identitât.
Une altre considerazion le ai fate intant che o fevelavi. Tancj mi disin "Ma vonde furlan che no ti covente a nuie... no tu podis restâ sierât...", po ben a cheste int o rispuint cuntun pâr di riflessions.
Se no mi fos interessât di furlan, forsit cumò no lu fevelarès plui, ma no varès rivât a intindimi cun Josep: dut il timp lui al fevelave català e jo o fevelavi par furlan, dôs lenghis une vore dongjis. No nus è coventât l'inglês, che magari lu doprarai in altre ocasion. Une seconde riflession le fâs simpri sul fat che i furlaniscj a son acusât di sierâsi... po ben: jo o ai cognossude plui int midiant i contats che o ai imbastît midiant il gno interès pe cuistion linguistiche che no prime. O ai cognossût plui la Europe fevelant di chestis robis, ancje midiant dal blog, che no studiant l'inglês a scuele. Che forsit o vedi reson jo e ducj chei che le pensin cussì? Jo mi convinç simpri di plui.
Ma soredut il furlan mi covente a mi par mostrâmi cemût che o soi, par rapuartâmi cul mont cu la mê vere identitât.
Publicât di Christian Romanini aes 21:19 14 commenti:
02 luglio 2008
O ai cognossût Argemì
Cuntun pôc di cûl e cuntun pôc di sintiment (forsit plui il prin, ma ogni tant al covente ancje chel...) o ai rivât a cognossi Aureli Argemì (cun me te foto), che us ai fevelât propit îr. O ai vude la conferme che al è pardabon un personaç di cognossi e di scoltâ. Une des frasis che plui mi à impressionât, intun lunc discors che o vin fat su la identitât e sui dirits linguistics, e jere riferide a la Europe "Fint cumò la Europe e à fevelât di noaltris Nazions cence Stât, ma cence fevelâ cun nô: come se o fossin frutins che a àn di fâsi dî ce che o vin di vê. Te prossime Conseu, o fasarìn une propueste concrete, cun noaltris a meti sul plat ce Europe che o volìn: vonde fâsi tratâ come che o fossin fruts, no sin piçui, ma o dimostrarìn di jessi popui pronts par costruî une gnove Europe che e rispieti pardabon il principi di unitât te diviersitât".
Fevelant cun lui, che al è stât perseguitât di Franco pe sô ativitât di catalanist, o ai capît che si à di dâsi un obietîf e cirî di realizâlu: se no si mole, i risultâts a rivin... baste viodi ce che a fasin in Catalogne cumò par rindisi cont che al è pussibil cressi il nestri spirt identitari ancje chi di noaltris.
L'apontament al è par doman di sere ai 3 di Lui a Coder di Sedean pe serade cun Aureli Argemì li de Cjase Turoldo, sede dal Istitût Ladin Furlan "pre Checo Placerean".
Fevelant cun lui, che al è stât perseguitât di Franco pe sô ativitât di catalanist, o ai capît che si à di dâsi un obietîf e cirî di realizâlu: se no si mole, i risultâts a rivin... baste viodi ce che a fasin in Catalogne cumò par rindisi cont che al è pussibil cressi il nestri spirt identitari ancje chi di noaltris.
L'apontament al è par doman di sere ai 3 di Lui a Coder di Sedean pe serade cun Aureli Argemì li de Cjase Turoldo, sede dal Istitût Ladin Furlan "pre Checo Placerean".
Publicât di Christian Romanini aes 23:48 1 commento:
01 luglio 2008
Aureli Argemì in Friûl
Aureli Argemì (te foto) al sarà in Friûl ta chescj dîs. Une biele ocasion par cognossi un om che al à fat tant pe cause catalane, tant di jessi perseguitât dal Gjenerâl Franco intant de ditature.
Mi plasarès propit cognossilu (Argemì, no Franco...).
Intant achì o podês savê alc di plui su di lui e la sô iniziative pe declarazion dai dirits linguistics presentade a la Organizazion des Nazions Unidis.
Publicât di Christian Romanini aes 23:54 Nessun commento:
Etichetis: europe, identitât, marilenghe, tutele
Iscriviti a: Post (Atom)